FTE ไอพีโอตัวที่ 13
บริษัท ไฟร์เทรดเอ็นจิเนียริ่ง จำกัด (มหาชน) หรือ FTE จะเริ่มซื้อขายในตลาดหลักทรัพย์ฯ วันนี้ (27 ก.ค.)
27 ก.ค. 2560

ลูบคมตลาดทุน : ธนะชัย ณ นคร
บริษัท ไฟร์เทรดเอ็นจิเนียริ่ง จำกัด (มหาชน) หรือ FTE จะเริ่มซื้อขายในตลาดหลักทรัพย์ฯ วันนี้ (27 ก.ค.)
FTE เป็นหุ้นไอพีโอตัวที่ 13 ที่เข้าเทรดในปี 2560
แม้จะดูเป็น “ลัคกี้นัมเบอร์”
ทว่าจริงๆ แล้ว เลข 13 นี้จะเป็นไปได้ทั้ง “เฮง” และ “ร้าย”
แต่หลายคนเชื่อว่าวันนี้หุ้น FTE จะเคลื่อนไหวไปทาง “เฮง” แน่นอน
FTE ให้บริษัท แอสเซท โปร แมเนจเม้นท์ จำกัด หรือ APM เป็นที่ปรึกษาทางด้านการเงิน
ทำให้การกำหนดราคาหุ้นไอพีโอ ไม่ได้ Full Value หรือแพงจนเกินไป ทำให้นักลงทุนรายย่อยเข้ามาซื้อขายไม่ได้ในวันแรกที่มีการเทรด
เป้าหมายการระดมทุนของหุ้น FTE คือ เพื่อการไปลงทุนต่อ
ไม่ได้มีการนำเงินไปชำระหนี้
ผิดกับหุ้นไอพีโอหลายๆ ตัวก่อนหน้านี้ที่มีการกำหนดราคาหุ้นไอพีโอ ค่อนข้างแพง หรือมีระดับใกล้ Full Value และแทบไม่มีส่วนลดให้นักลงทุน
เพราะเป้าหมายของเจ้าของต้องการนำเงินไป “ใช้หนี้” เป็นหลัก
ที่เหลือก็จะมีการนำเงินไปขยายการลงทุนบ้าง รวมถึงเป็นเงินทุนหมุนเวียน
FTE ทำธุรกิจนำเข้าและจำหน่ายอุปกรณ์ดับเพลิงแบบครบวงจรครับ
ทั้งระบบดับเพลิงอัตโนมัติและระบบสัญญาณแจ้งเหตุเพลิงไหม้ การให้บริการออกแบบ รับเหมา ติดตั้ง ซ่อมแซมตรวจสอบและบำรุงรักษาอุปกรณ์ดับเพลิง
หากจะบอกว่าเป็น “ผู้นำ” ในธุรกิจประเภทนี้ก็ไม่ผิดนัก
เพราะมีส่วนแบ่งการตลาดอันดับ 1 คิดเป็น 18%
ธุรกิจด้านดับเพลิงว่ากันว่ามีมูลค่าตลาดประมาณ 5 พันล้านบาทต่อปี
การเติบโตของธุรกิจ ก็เป็นไปตามการขยายตัวของธุรกิจอสังหาริมทรัพย์ เช่น คอนโดมิเนียม อาคารสำนักงาน และโครงการลงทุนขนาดใหญ่ของภาครัฐ เช่น สนามบินสุวรรณภูมิ
โครงสร้างของโครงการต่างๆ จำเป็นต้องมีการวางระบบดับเพลิงที่ดี และเป็นระบบ
จะมาวางกันเองแบบไม่มีความรู้ไม่ได้
ปัจจุบัน FTE มีงานในมือ (Backlog) มูลค่าราว 435 ล้านบาท
แบ่งเป็นงานโครงการ 295 ล้านบาท และการจำหน่ายสินค้าทั่วไป 140 ล้านบาท โดยจะสามารถรับรู้รายได้ภายในปีนี้ราว 80% ของมูลค่า Backlog ทั้งหมด
FTE ได้เงินจากการระทุนครั้งนี้ประมาณ 427 ล้านบาท
เงินระดมทุนที่ได้จะนำไปใช้ก่อสร้างคลังสินค้า จากเดิมที่เช่าอยู่ ทำให้มีข้อจำกัดหลายเรื่อง
และยังนำเงินไปขยายสาขาแห่งใหม่อีก 3 แห่ง ทั้งเชียงใหม่ ภูเก็ต และระยอง
ส่วนที่เหลือก็นำมาใช้เป็นเงินทุนหมุนเวียน
ไม่มีเงินที่ต้องนำไปชำระหนี้
ในด้านผลประกอบการของ FTE ช่วงปี 2557–25569 มีกำไรสุทธิมาโดยตลอด
เฉลี่ย 80–90 ล้านบาท
ล่าสุด ผลประกอบการไตรมาส 1/60 ของ FTE มีกำไรสุทธิ 27.2 ล้านบาท เพิ่มขึ้น 82.55% เมื่อเทียบกับไตรมาส 1 ของปี 2559
ราคาไอพีโอ ของ FTE อยู่ที่ 2.95 บาท ต่อหุ้น และมีระดับพี/อี อยู่ที่ 18.15 เท่า
พี/อี นี้ เขาคำนวณจากกำไรในรอบ 12 เดือน หรือ 1 เม.ย. 59 – 31 มี.ค. 60
ดังนั้น ผลประกอบการไตรมาส 1 ได้ถูกนำมาคำนวณพี/อี ไว้แล้ว ที่เหลือก็ต้องไปลุ้นกันในไตรมาส 2/60 ว่า จะยังออกมาขั้นเทพแบบไตรมาสแรกหรือไม่
แต่เขาก็มีการนำพี/อี ของ FTE ไปเทียบกับบริษัทที่ทำธุรกิจใกล้เคียงกันในตลาดหุ้น
ปรากฏว่า ราคาหุ้นไอพีโอ FTE จะมีส่วนลดถึง 48%
หากลองคำนวณดูว่า FTE จะมีพี/อีขึ้นมาแถวๆ 35 เท่า หรือนั่นเท่ากับว่า ราคาจะมาอยู่ที่ 4.30 บาท จากไอพีโอ
วันนี้มาลุ้นกันครับ